钦定古今图书集成/理学汇编/文学典/第177卷 > 《徐师曾文体明辩》 > 《题吕献可墓志》周必大
## 钦定古今图书集成/理学汇编/文学典/第177卷 > 《徐师曾文体明辩》 > 《题吕献可墓志》周必大

吕公献可以熙宁四年五月卒，八月葬。时王荆公正
在相位，《司马文正公志铭》不斥其名，不没其实，荆公
见之，亦无所发其怒。前谓枢密副使者，陈丞相旸叔
也，方以忧去，牵联潜其姓名，可谓深得史法矣。是时
太仆卿刘仲通自请书丹，而命其子忠定公秉笔。斯
文一出，其谁不知？邵伯温乃谓“仲通初虽有请见，文
复迟回不敢，器之代父书之。仲通又劝吕氏诸子勿
摹本，恐非三家之福。”按《国史》，仲通，刚方人也。押伴夏
人，折正其章服奉使，却秉常宝货归，论不宜轻用兵
旱，条新政不便者五事。又上书论人主不可轻失天
下心，是岂徇时畏祸者哉？设前却之而器之，亦安得
强其父而陷之罪也？大抵《邵氏闻见录》颇多荒唐，凡
所书人及其岁月，鲜不差误，因是略为之辨。此碑当
日号“三绝”，谓其人与文及书也。真迹之藏名相刘忠
肃公元孙无欲家，尝以示忠定公曾孙孝昌。孝昌念
祖之心切，将传之副墨而力不足，会湖南部使者吴
仲权镒助其费，久之乃能成，是可以传远。庆元丙辰
五月九日，具位臣周某谨识。